આ વર્ષે ઉકીટેલ નામની એક ચાઇનીઝ ઇલેક્ટ્રૉનિક્સ કંપનીએ ૧૦,૦૦૦ મિલી ઍમ્પિયર અવરની ધરખમ બૅટરી ધરાવતો ઍન્ડ્રૉઇડ સ્માર્ટફોન લાવવાની જાહેરાત કરીને સનસનાટી મચાવી દીધેલી. ૪થી ૬ ઇંચના સ્માર્ટફોન-ટૅબ્લેટમાં સૌથી મોટો પ્રૉબ્લેમ એની કંગાળ બૅટરીલાઇફનો રહે છે. આ વર્ષે મોટા ભાગની કંપનીઓ પોતાના ડિવાઇસમાં વધુ ને વધુ શક્તિશાળી બૅટરી આપવાની ફિરાકમાં રહેશે. જપાનની ફ્યુજી કંપનીએ તો અત્યારની લિથિયમ આયન બૅટરીઓ કરતાં ૪૦ ગણી વધુ પાવરફુલ આલ્ફા બૅટરી બનાવી હોવાની જાહેરાત કરી છે, જે સતત ૧૪ દિવસ ચાલશે અને પાણીથી ચાર્જ થશે. આ વર્ષે ફ્યુઅલ સેલથી લઈને ચામડીના ઘસારાથી ચાર્જ થતી બૅટરીઓ જેવા બિનપરંપરાગત ઊર્જા‍સ્રોતમાં પણ ખેડાણ થશે. ટૂંકમાં કહીએ તો, આ વર્ષથી આંગળિયાત જેવી પાવરબૅન્કોનાં વળતાં પાણી થશે.